༧གོང་ས་མཆོག་དང་རྒྱ་རིགས་ཚན་རིག་པ་ཁོ་ནའི་བར་གྱི་ཚན་རིག་གི་བགྲོ་གླེང་ཆེས་ཐོག་མ་དེ།ཚད་རྡུལ་དངོས་ཁམས་རིག་པ་དང་འབྲེལ་བའི་སྐོར་ལ་འཚོགས་བཞིན་འདུགཟླ་འདིའི་ཕྱི་ཚེས་༡ཉིན་གྱི་སྔ་དྲོའི་ཆུ་ཚོད་༩པའི་ཐོག་བཞུགས་སྒར་དྷ་ས་ཐེག་ཆེན་ཆོས་གླིང་གཙུག་ལག་ཁང་དུ།༧གོང་ས་མཆོག་དང་རྒྱ་རིགས་ཚན་རིག་པ་ལྷན་དུ་ཚན་རིག་གི་བགྲོ་གླེང་ཞིག་དབུ་འཛུགས་གནང་སོང་ཞིང་།བགྲོ་གླེང་འདི་ནི་ཚན་རིག་གི་ཡ་གྱལ་ཚད་རྡུལ་དངོས་ཁམས་རིག་པའི་སྐོར་ལ་རེད་འདུག་པ་དང་།འདིའི་ནང་གཏམ་བཤད་གནང་མཁན་ཐའེ་ཝན་མི་སེར་ནོ་སྦེལ་གཟེངས་རྟགས་ཆེས་ཐོག་མར་བཞེས་མཁན་སློབ་དཔོན་ཆེན་མོ་ལི་ཡོན་ཀྲིག་གིས་དབུས་པའི་ཚན་རིག་གི་སློབ་དཔོན་ཆེན་མོ་བཞི་དང་།ཚན་རིག་ཐོག་འབུམ་རམས་པ་ཐོན་མཁན་ལྔས་གཙོས་པའི་ཁྱོན་རྒྱ་རིགས་ཚན་རིག་པ་སུམ་བཅུ་སོ་གྲངས་དང་།དེ་བཞིན་གདན་ས་ཁག་དང་།དྷ་སའི་ཁུལ་གྱི་དགོན་སྡེ་དང་སློབ་གྲྭ་ཁག་གི་སློབ་མ་ཁག་ཅིག་བཅས་བཅར་འདུག་པ་དང་།བགྲོ་གླེང་གི་དུས་ཡུན་ནི་དེ་རིང་ནས་བཟུང་ཉིན་གསུམ་རིང་ལ་འཚོག་རྒྱུ་རེད་འདུགབགྲོ་གླེང་དབུ་འཛུགས་སྐབས་༧གོང་ས་མཆོག་གིས་ཐོག་མར་ངོས་རང་གིས་འཚམས་འདྲི་དང་ཕེབས་བསུ་ཞུ་བཞིན་ཡོད།འདི་ཕལ་ཆེར་རྒྱ་རིགས་ཚན་རིག་པ་གཙོར་བཟུང་གི་ཐོག་ནས་བགྲོ་གླེང་བྱེད་པ་ཆེས་ཐོག་མ་དེ་ཆགས་ཀྱི་ཡོད་རེད།སྤྱིར་བཏང་འདས་པའི་མི་ལོ་༣༠ལྷག་གི་རིང་ལ་ངོས་རང་དང་ཚན་རིག་པ་གཉིས་བར་ན་འདི་འདྲའི་ཚོགས་འདུ་འཚོགས་ཡོད་རེད།དེ་དག་གཙོ་བོ་ནུབ་ཕྱོགས་ཚན་རིག་པ་དང་ལྷན་དུ་རེད།ཁ་ཤས་ཨ་རི་བ་དང་།ཁ་ཤས་ཡོ་རོབ་པ།དེ་བཞིན་ཁ་ཤས་རྒྱ་གར་བ་རེད།